钦定古今图书集成/明伦汇编/人事典/第004卷 > 梁刘勰新论 > 《惜时》
## 钦定古今图书集成/明伦汇编/人事典/第004卷 > 梁刘勰新论 > 《惜时》

夫停灯于缸，先焰非后焰，而明者不能见；藏山于泽，
今形非昨形，而智者不能知。何者？火则时时灭，山亦
时时移。夫天回日转，其谢如矢，騕袅迅足，神马弗能
追也。人之短生，犹如石火，炯然以过，唯立德贻爱为
不朽也。昔之君子，欲行仁义于天下，则与时竞驰，不
𠫤盈尺之璧，而珍分寸之阴。故大禹之趋时，挂冠而
不顾；南荣之访道，踵趼而不休。“仲尼恓恓，突不暇黔，
墨翟遑遑，席不及煖”，皆行其德义，拯世危溺，立功垂
楷，延芳百世。今人进不知退，臰腐荣华，划绝嗜欲，被
丽弦歌，取媚泉石；进不能披策树勋，毗赞明时，空蝗
粱黍，枉没岁华，生为无闻之人，殁成一棺之土，亦何
殊草木自生自死者哉！岁之秋也，凉风鸣条，清露变
叶，则寒蝉抱树而长叫，吟烈悲酸，瑟于落日之际。何
也？哀其时命，迫于严霜，而寄悲于菀柳。今日向西峰，
道业未就，郁声于穷岫之阴，无闻于休明之世已矣。
夫亦奚能不霑衿于将来，染意于松烟者哉？